UECกำไรเกิน134ล้าน งานในนอกเหลือเฟือ
ยูนิมิตฯ คุยกำไรดีกว่าปีก่อน 143 ล้านบาท รายได้เพิ่ม งานในประเทศทะลัก ที่ลิเบียรอสงบค่อยเข้าไปทำ
19 ส.ค. 2554

ยูนิมิตฯ คุยกำไรดีกว่าปีก่อน 143 ล้านบาท รายได้เพิ่ม งานในประเทศทะลัก ที่ลิเบียรอสงบค่อยเข้าไปทำ
นายไพบูลย์ เฉลิมทรัพยากร ประธานกรรมการ บริษัท ยูนิมิต เอนจิเนียริ่ง (UEC) เปิดเผยว่า กำไรสุทธิปีนี้น่าจะดีกว่าปีก่อนที่มีกำไรสุทธิ 143 ล้านบาท โดยบริษัทจะพยายามรักษาอัตรากำไรขั้นต้น (มาร์จิน) เฉลี่ยที่ 27% เท่าปีก่อน และอัตรากำไรสุทธิกว่า 14% ไว้
ขณะที่รายได้ตั้งเป้าประมาณ 1,400 ล้านบาท เติบโตจากปีก่อนที่ 990 ล้านบาท และบริษัทพยายามที่จะเพิ่มสัดส่วนรายได้งานที่มีกำไรขั้นต้นสูงกว่า
ทั้งนี้ ในปี 2554 สัดส่วนรายได้หลักยังมาจากงานในประเทศ ส่วนใหญ่เป็นงานตรวจสอบ ส่วนงานในต่างประเทศยังมีไม่มาก แม้ว่าได้งานในลิเบียแล้วก็ตาม แต่บริษัทก็ไม่สามารถเข้าไปทำงานได้ เพราะมีปัญหาชุมนุมทางการเมือง และยังคาดการณ์ไม่ได้ว่าจะเข้าไปทำงานได้เมื่อใด 
อย่างไรก็ตาม บริษัทยังยืนยันที่จะขยายงานไปที่ตะวันออกกลาง เนื่องจากเป็นแหล่งกลุ่มอุตสาหกรรมพลังงาน น้ำมัน ปิโตรเคมี และก๊าซธรรมชาติใหญ่ที่สุด ซึ่งเชื่อว่าหลังสถานการณ์คลี่คลาย ก็น่าจะทำให้ปริมาณงานดีขึ้นและเป็นโอกาสที่ดีกับบริษัท 
สำหรับเหตุการณ์แผ่นดินไหวและสึนามิญี่ปุ่นไม่มีผลกระทบต่อบริษัท เพราะไม่ได้รับงานในประเทศญี่ปุ่น แต่บริษัทก็ต้องติดตามสถานการณ์ทั่วโลกด้วยที่มีความไม่แน่นอนหลายประเทศ ขณะที่ในประเทศจะมีการเลือกตั้ง ความไม่แน่นอนก็มีมากขึ้น 
ดังนั้น งานในมาบตาพุดจะทยอยเข้ามาในปีนี้บางส่วน คาดว่าจะเริ่มงานได้ปีนี้และปีหน้า ทำให้รับรู้รายได้จากงานในพื้นที่มาบตาพุดมากขึ้น และการที่ราคาน้ำมันดิบปรับตัวขึ้น ทำให้การขยายหรือลงทุนใหม่ในโครงการหลายๆ แห่งเกิดขึ้น
ปัจจุบัน บริษัทมีงานในมือมากกว่า 500 ล้านบาท ที่จะทยอยรับรู้รายได้ในปีนี้ และในแต่ละเดือนบริษัทก็จะมีงานเข้ามาเพิ่มเรื่อยๆ ส่วนงานที่เสร็จแล้วสามารถทยอยรับรู้รายได้ไป
ราคาหุ้น UEC ขยับขึ้น 0.06 บาท หรือปรับตัวขึ้น 1.80% ปิดที่ ระดับ 3.40 บาท มูลค่าการซื้อขาย 9.82 ล้านบาท